გიუსტავ ადორი

გიუსტავ ადორი (დ. 23 დეკემბერი, 1845 - გ. 31 მარტი, 1928)  — შვეიცარიელი პოლიტიკოსი, 1919 წელს კონფედერაციის პრეზიდენტი.

ბიოგრაფია

წარმოშობა

გიუსტავ ადორი ჟენევის მუნიციპალიტეტ კოლონიში დაიბადა. ადორი ვოდან (Vaud) ემიგრირებული ჟან პიერ ადორის შვილიშვილი გახლდათ, რომელმაც ჟენევის მოქალაქეობა 1814 წელს მიიღო. ადორმა სამართალი ჟენევის აკადემიაში (ამჟამად უნივერსიტეტი) შეისწავლა, 1868 წელს კი ადვოკატი გახდა.

ადრეული პოლიტიკური კარიერა

მინი|

1871 წელს, გიუსტავ ადორმა პოლიტიკური კარიერა კოლონის თემის საბჭოს წევრობით დაიწყო და ორჯერ, 1878-1879 და 1883-1885 წლებში, მერის პოსტს იკავებდა. ადორი კანტონალური პარლამენტის წევრი 1874-1876 წლებში, აგრეთვე 1878-დან 1915 წლამდე უწყვეტად გახლდათ, 1902 წელს მომხდარი მოკლე შესვენების გარდა. 1878-1879 წლებში გიუსტავ ადორი ჟენევას შვეიცარიის შტატების საბჭოში მუშაობდა. მოგვიანებით ადორი ჟენევის კანტონის აღმასრულებელი ხელისუფლების წევრი გახდა და იუსტიციისა და პოლიციის დეპარტამენტს ჩაუდგა სათავეში. 1880 წელს, არახელსაყრელი არჩევნების შემდეგ, გიუსტავ ადორი გადადგა, თუმცა 1885 წელს კვლავ დაუბრუნდა კანტონალურ ავლობაში კანტონის ფინანსებს განაგებდა.

ეროვნული საბჭო

1889 წელს გიუსტავ ადორი შვეიცარიის ეროვნული საბჭოს წევრი გახდა და ამ პოზიციაზე 1917 წლამდე დარჩა, ხოლო 1901 წელს გიუსტავ ადორი შვეიცარიის ეროვნული საბჭოს პრეზიდენტად აირჩიეს. ადორი კანტონალურ აღმასრულებელ ხელისუფლებას 1890, 1892 და 1896 წლებში ხელმძღვანელობდა. 1894 წელს გიუსტავ ადორმა შვეიცარიის არმიის ლეიტენანტ-პოლკოვნიკის წოდება მიიღო.

გიუსტავ ადორი წითელი ჯვრის საერთაშორისო კომიტეტის პრეზიდენტად 1910 წლიდან 1928 წლამდე მსახურობდა. 1914 წელს ადორმა ჟენევაში დააფუძნა ასოციაცია სამხედრო ტყვეებსა და ჟენევის ცენტრალურ სააგენტოს შორის კომუნიკაციის გასამარტივებლად და  მოახერხა ამ წამოწყებისთვის დიდი მნიშვნელობისა და ფართო მასშტაბების მინიჭება.

ფედერალური საბჭო

არტურ ჰოფმანის იძულებითი გადადგომის შემდეგ, „ანტანტის“ დასამშვიდებლად, 1917 წლის 26 ივნისს ფედერალური საბჭოს წევრი გახდა. ადორს საგარეო საქმეთა დეპარტამენტი მიენდო. 1918 წლის ბოლოს პარლამენტმა გიუსტავ ადორი 1919 წლის შვეიცარიის პრეზიდენტად აირჩია, თუმცა ადორი აღმასრულებელი ხელისუფლებიდან საპრეზიდენტო ვადის დასრულებისთანავე, 1919 წლის 31 დეკემბერს გადადგა.

ფედერალური საბჭოს წევრობის პერიოდში, საგარეო საქმეთა დეპარტამენტის (1917) გარდა, მოგვიანებით გიუსტავი შინაგან საქმეთა დეპარტამენტსაც (1918–1919) ხელმძღვანელობდა. ადორი „ლიბერალურ პარტიასთან“ იყო აფილირებული.

ბრიუსელის კონფერენცია

1920 წელს გიუსტავ ადორი ბრიუსელის საერთაშორისო ფინანსურ კონფერენციას (Brussels International Financial Conference) თავმჯდომარეობდა.

რესურსები ინტერნეტში

Fondation Gustave Ador 


სქოლიო

კატეგორია:დაბადებული 23 დეკემბერი
კატეგორია:დაბადებული 1845
კატეგორია:გარდაცვლილი 31 მარტი
კატეგორია:გარდაცვლილი 1928
კატეგორია:შვეიცარიელები
კატეგორია:შვეიცარიელი პოლიტიკოსები
კატეგორია:შვეიცარიის პრეზიდენტები
კატეგორია:XX საუკუნის შვეიცარიელები
კატეგორია:გარდაცვლილები